Document ID: 32012R0791

A BIZOTTSÁG 791/2012/EU RENDELETE
(2012. augusztus 23.)
a 338/97/EK tanácsi rendelet végrehajtására vonatkozó részletes szabályok megállapításáról szóló 865/2006/EK rendeletnek a vadon élő állat- és növényfajok kereskedelmére vonatkozó bizonyos rendelkezések tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendeletre (1) és különösen annak 19. cikke (2), (3) és (4) bekezdésére,
mivel:
(1)
A veszélyeztetett vadon élő állat- és növényfajok nemzetközi kereskedelméről szóló egyezmény (CITES) (a továbbiakban: „az Egyezmény”) részes felei konferenciájának 15. ülésén elfogadott bizonyos határozatok végrehajtása érdekében a vadon élő állat- és növényfajok számára kereskedelmük szabályozása által biztosított védelemről szóló 338/97/EK tanácsi rendelet végrehajtására vonatkozó részletes szabályok megállapításáról szóló, 2006. május 4-i 865/2006/EK bizottsági rendelet (2) bizonyos rendelkezéseit módosítani szükséges, illetve a rendeletet további rendelkezésekkel kell kiegészíteni.
(2)
A 865/2006/EK rendelet végrehajtása során nyert tapasztalat szerint a rendelet egyes rendelkezéseit módosítani kell annak biztosítására, hogy az az Unióban összehangolt és hatékony módon kerüljön végrehajtásra.
(3)
Ezért meg kell változtatni az alábbiakra vonatkozó rendelkezéseket: az egyedek beazonosítására és megjelölésére, illetve bizonyos dokumentumok visszamenőleges kiadására alkalmazandó feltételek, a személyitulajdon-bizonyítványok kiadásának feltételei, az Unión belül személyi és háztartáshoz tartozó ingóságok és azok ismételt kivitelére vonatkozó szabályozás, az A. mellékletben felsorolt fajok tekintetében az Unión belüli folytatott kereskedelmi tevékenység feltételei, valamint az előzetesen kiadott bizonylatok esetében alkalmazandó feltételek.
(4)
A 865/2006/EK rendelet 2. és 3. cikkét, valamint I-VI. mellékletét el kell hagyni, mivel ezek a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról szóló, 2011. február 16-i 182/2011/EU európai parlamenti és tanácsi rendelet (3) hatálybalépését követően, a 338/97/EK rendelet 19. cikkének (1) bekezdése értelmében elfogadott új 792/2012/EU bizottsági végrehajtási rendelet (4) szerves részét fogják képezni.
(5)
Az Egyezmény részes felei konferenciájának 15. ülésén frissítették azon szabvány-nevezéktani hivatkozásokat, amelyek az engedélyekben és bizonyítványokban a tudományos fajnevek jelölésére használandók. Ezeket a változásokat tehát be kell vezetni a 865/2006/EK rendelet VIII. mellékletébe.
(6)
A 865/2006/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak a vadon élő állat- és növényfajok kereskedelmével foglalkozó bizottság véleményével,
ELFOGADTA EZT A RENDELETET:
1. cikk
A 865/2006/EK rendelet a következőképpen módosul:
1.
A preambulumban a 865/2006/EK rendelet jogalapjára vonatkozó mondat helyébe a következő szöveg lép:
„tekintettel a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendeletre (5) és különösen annak 19. cikke (2), (3) és (4) bekezdésére,
2.
Az 1. cikk a következő 4a. és 4b. ponttal egészül ki:
„4a. »termesztett szülői állomány«: ellenőrzött feltételek mellett, szaporítási céllal termesztett növények együttese, amelyet az illetékes irányító hatóság számára meggyőző módon és az érintett tagállam valamely megfelelő tudományos hatóságával konzultálva:
i.a CITES előírásainak és a vonatkozó nemzeti jognak megfelelően hoztak létre olyan módon, amely nem érinti hátrányosan a faj vadon élő állományának túlélését; ésii.szaporításra alkalmas mennyiségben tartanak oly módon, hogy a vadon élő állományból való gyarapításra nincs vagy csak minimális mértékben van szükség; ilyen gyarapításra csak kivételes esetben vagy olyan mértékben kerül sor, amely nélkülözhetetlen a termesztett szülői állomány életképességének és termékenységének a fenntartásához;4b. »vadásztrófea«: egy teljes állattetem vagy annak könnyen felismerhető része, illetve származéka, amelyet megfelelő CITES-engedély vagy -bizonyítvány kísér, és amely megfelel az alábbi feltételeknek:
i.nyers, feldolgozott vagy megmunkált;ii.a vadász jogszerűen, vadászat során szerezte személyes felhasználás céljából;iii.a származási országból a vadász állandó lakhelye szerinti államba történő végleges szállítás keretében a vadász által vagy képviseletében importált, exportált vagy re-exportált;
3.
A 4. cikk a következőképpen módosul:
a)
az (1) bekezdés első mondatának helyébe a következő szöveg lép:
„(1) A(z) 792/2012/EU bizottsági végrehajtási rendelet (6) 2. cikkében említett formanyomtatványokat gépírással kell kitölteni.
b)
a (2) bekezdés helyébe a következő szöveg lép:
„2. A(z) 792/2012/EU végrehajtási rendelet I. mellékletének 1-4. formanyomtatványa, a(z) 792/2012/EU végrehajtási rendelet II. mellékletének 1. és 2. formanyomtatványa, a(z) 792/2012/EU végrehajtási rendelet III. mellékletének 1. és 2. formanyomtatványa és a(z) 792/2012/EU végrehajtási rendelet V. mellékletének 1. és 2. formanyomtatványa, a(z) 792/2012/EU végrehajtási rendelete 2. cikkének (4) bekezdésében említett pótlapok és a(z) 792/2012/EU végrehajtási rendelet 2. cikkének (6) bekezdésében említett címkék nem tartalmazhatnak semmiféle törlést vagy változtatást, kivéve, ha a törlést vagy változtatást a kiállító irányító hatóság pecsétjével és aláírásával hitelesítették. A(z) 792/2012/EU végrehajtási rendelet 2. cikke (2) bekezdésében említett importbejelentések és a(z) 792/2012/EU végrehajtási rendelet 2. cikke (4) bekezdésében említett pótlapok esetében a törlések vagy változtatások szintén hitelesíthetők a beléptető vámhivatal bélyegzőjével és aláírásával.”
4.
Az 5a. cikk első albekezdésének helyébe a következő szöveg lép:
„Az olyan növénypéldányok esetében, amelyeknek a 338/97/EK rendelet mellékletében a »Megjegyzések az A., B., C. és D. melléklet értelmezéséhez« című résszel összhangban megszűnik az Egyezmény vagy a 338/97/EK rendelet rendelkezései alóli mentességre való azon jogosultsága, amely alapján jogszerűen exportálták vagy importálták, a(z) 792/2012/EU végrehajtási rendelet I. és III. mellékletében szereplő formanyomtatványok 15. rovatában, a(z) 792/2012/EU végrehajtási rendelet II. mellékletében szereplő formanyomtatványok 4. rovatában és a(z) 792/2012/EU végrehajtási rendelet V. mellékletében szereplő formanyomtatványok 10. rovatában feltüntetendő ország lehet az az ország, amelyben a példányoknak megszűnt a mentességre való jogosultsága.”
5.
A 6. cikk helyébe a következő szöveg lép:
„6. cikk
A formanyomtatványok mellékletei
(1) A(z) 792/2012/EU végrehajtási rendelet 2. cikkében említett bármely formanyomtatványhoz csatolt melléklet annak szerves részét képezi. Ezt a tényt és az oldalak számát világosan fel kell tüntetni az engedélyen vagy bizonyítványon, és a melléklet minden oldalának tartalmaznia kell a következőket:
a)
az engedély vagy bizonyítvány számát és kiállítási dátumát;
b)
az engedélyt vagy bizonyítványt kiállító hatóság aláírását és bélyegzőjét.
(2) Amennyiben a(z) 792/2012/EU végrehajtási rendelet 2. cikkének (1) bekezdésében említett formanyomtatványokat egy szállítmányon belüli több fajra vonatkozóan használják, akkor egy mellékletet kell csatolni, amelynek az e cikk (1) bekezdés rendelkezésein túl, a szállítmányban lévő minden faj esetében meg kell ismételnie az adott formanyomtatvány 8-22. rovatait, valamint a formanyomtatvány 27. rovatában feltüntetett helyeket a »ténylegesen importált vagy (re-)exportált mennyiség/nettó tömeg« feltüntetéséhez, és ahol az helyénvaló, »az elpusztult állatok száma érkezéskor« feltüntetéséhez.
(3) Amennyiben a(z) 792/2012/EU végrehajtási rendelet 2. cikkének (3) bekezdésében említett formanyomtatványokat egy szállítmányon belüli több fajra vonatkozóan használják, akkor egy mellékletet kell csatolni, amelynek az e cikk (1) bekezdés rendelkezésein túl, a szállítmányban lévő minden faj esetében meg kell ismételnie az adott formanyomtatvány 8-18. rovatait.
(4) Amennyiben a(z) 792/2012/EU végrehajtási rendelet 2. cikkének (5) bekezdésében említett formanyomtatványokat egy szállítmányon belüli több fajra vonatkozóan használják, akkor egy mellékletet kell csatolni, amelynek az e cikk (1) bekezdés rendelkezésein túl, a szállítmányban lévő minden faj esetében meg kell ismételnie az adott formanyomtatvány 4-18. rovatait.”;
6.
A 7. cikk a következő (5) bekezdéssel egészül ki:
„(5) Az exportengedélyeket és re-export bizonyítványokat az exportáló vagy re-exportáló ország tisztviselőjének a mennyiség megadásával, bélyegzővel és aláírással kell hitelesítenie az adott dokumentum exporthitelesítési rovatában. Ha az exportengedélyek és bizonyítványok az exportálás időpontjáig nem kerültek hitelesítésre, az importáló ország irányító hatósága kapcsolatba lép az exportáló ország irányító hatóságával annak érdekében, hogy - minden enyhítő körülmény vagy vonatkozó dokumentum figyelembevételével - megállapítsák az engedélyek és bizonyítványok elfogadhatóságát.”;
7.
A 8. cikk (1) bekezdésének első albekezdése helyébe a következő szöveg lép:
„(1) A dokumentumokat az ebben a rendeletben és a 338/97/EK rendeletben meghatározott rendelkezések szerint és feltételek mellett lehet kiadni és felhasználni, különös tekintettel a szóban forgó rendelet 11. cikkének (1)-(4) bekezdésére. Az engedélyek és bizonyítványok kiadhatók mind nyomtatott, mind elektronikus formátumban.”;
8.
A 11. cikk (3) bekezdésének első albekezdése helyébe a következő szöveg lép:
„(3) A 48. és 63. cikk szerint kiadott bizonylatoknak tranzakcióspecifikusnak kell lenniük, kivéve, ha az ilyen bizonylatok hatálya alá tartozó példányok egyedi és maradandó jelölést viselnek vagy - jelölésre alkalmatlan, nem élő példányok esetében - más módon beazonosíthatók.”
9.
A 15. cikk (3a) bekezdésének helyébe a következő szöveg lép:
„(3a) Azon jogszerűen megszerzett és személyes, nem kereskedelmi célra tartott, személyi tulajdonban lévő élő állatok esetében, amelyek tekintetében a (2) bekezdés második albekezdése alapján adtak ki importengedélyt, az engedély kiadásának időpontjától számított 2 éven át tilos a 338/97/EK rendelet 8. cikkének (1) bekezdése szerinti kereskedelmi tevékenység, valamint az A. mellékletben felsorolt fajok példányai tekintetében ezen időszak alatt nem adható a szóban forgó rendelet 8. cikkének (3) bekezdésében meghatározott mentesség.
Az említett, személyi tulajdonban lévő élő állatok esetében és a 338/97/EK rendelet A. mellékletében felsorolt és annak 4. cikke (5) bekezdésének b) pontjában említett fajok példányai tekintetében a (2) bekezdés második albekezdése értelmében kiadott importengedélyek 23. rovatában fel kell tüntetni a következő megjegyzést: »A 338/97/EK rendelet 8. cikkének (3) vagy (5) bekezdésétől eltérve a szóban forgó rendelet 8. cikkének (1) bekezdésében megállapított kereskedelmi tevékenység ezen engedély kiadásától számított legalább 2 éven át tilos.« ”
10.
A 30. cikk (4) bekezdésének helyébe a következő szöveg lép:
„(4) Olyan példányok esetében, amelyek nem élő állatok, az igazgatási hatóságnak csatolnia kell a vándorkiállítás-bizonyítványhoz egy leltárlapot, amely minden egyes példány tekintetében tartalmazza a(z) 792/2012/EU végrehajtási rendelet III. mellékletében meghatározott formanyomtatvány-minta 8-18. rovatában előírt valamennyi információt.”
11.
A 37. cikk (1) bekezdésének helyébe a következő szöveg lép:
„(1) A tagállamok a személyes, nem kereskedelmi céllal legálisan megszerzett állatok jogos tulajdonosának személyitulajdon-bizonyítványt adhatnak ki.”
12.
A 45. cikk (1) bekezdésének második albekezdése helyébe a következő szöveg lép:
„Az e dokumentumokat megkapó igazgatási hatóságok azonnal továbbítják a megfelelő igazgatási hatóságoknak a többi tagállam által kiadott dokumentumokat az összes vonatkozó, az Egyezmény szerint kiadott kísérő dokumentummal együtt. Jelentéstétel céljából továbbítani kell az eredeti importbejelentéseket az importáló ország igazgatási hatóságai felé, amennyiben ez az ország nem azonos azzal, amelyen át a példányt az Unióba behozták.”;
13.
Az 52. cikk (1) bekezdésének helyébe a következő szöveg lép:
„(1) A(z) 792/2012/EU végrehajtási rendelet 2. cikkének (6) bekezdésében említett címkék csak a herbáriumi példányoknak, tartósított, szárított vagy beágyazott múzeumi példányoknak és tudományos tanulmányozásra szánt élő növényi anyagnak a megfelelően nyilvántartott kutatók és tudományos intézmények közötti nem kereskedelmi célú kölcsönzés, adományozás és csere esetén használhatók.”;
14.
Az 56. cikk a következőképpen módosul:
a)
az (1) bekezdés b) pontja helyébe a következő szöveg lép:
„b)
a termesztett szülői állományt az 1. cikk 4a. pontjában meghatározott módon hozták létre és tartják fenn.”;
b)
a c) pontot el kell hagyni;
c)
a d) pont helyébe a következő szöveg lép:
„d)
oltott növények esetében a törzstőállományt és az oltványt egyaránt mesterséges szaporítással állították elő az a) és b) pontok szerint.”;
d)
a (2) bekezdés helyébe a következő szöveg lép:
„(2) A monokultúrás ültetvényeken termesztett fákból származó faanyagot és egyéb farészeket vagy -származékokat az (1) bekezdéssel összhangban mesterségesen szaporítottnak kell tekinteni.”;
15.
Az 58. cikk a következő (3a) bekezdéssel egészül ki:
„(3a) Be kell mutatni a vámhatóságnál a re-export bizonyítványt azon személyi, illetve háztartáshoz tartozó ingóságoknak - köztük vadásztrófeáknak - rendes körülmények között az Unióban lakóhellyel nem rendelkező személy által történő re-exportja esetén, amelyek a 338/97/EK rendelet A. mellékletében felsorolt fajok példányai és amelyeket az adott személy a lakóhelye szerinti állam területén kívül szerzett meg.”
16.
A szöveg a következő 58a. cikkel egészül ki:
„58a. cikk
Személyi és háztartáshoz tartozó ingóságok kereskedelmi célú felhasználása az Unióban
(1) A B. mellékletben felsorolt fajoknak az 57. cikknek megfelelően az Unióba behozott példányai tekintetében valamely tagállam igazgatási hatósága csak a következő feltételekkel adhat engedélyt kereskedelmi tevékenység végzésére:
a)
a kérelmezőnek bizonyítania kell, hogy a példányt már legalább két évvel annak kereskedelmi célú felhasználhatósága előtt behozták az Unióba, és
b)
a tagállam illetékes igazgatási hatósága igazolta, hogy a szóban forgó példány kereskedelmi célú importálására a 338/97/EK rendelet 4. cikkének (2) bekezdésével összhangban sor kerülhetett abban az időpontban, amikor azt az Unióba behozták.
Amennyiben a fenti feltételek teljesülnek, az igazgatási hatóság írásos nyilatkozatot ad arról, hogy az adott példány kereskedelmi célokra felhasználható.
(2) Az A. mellékletben felsorolt fajoknak az Unióba behozott példányai tekintetében az 57. cikknek megfelelően tilos kereskedelmi tevékenység végzése.”;
17.
Az 59. cikk a következő (1a) bekezdéssel egészül ki:
„(1a) A 338/97/EK rendelet 8. cikkének (3) bekezdésében említett példányokra vonatkozó mentesség csak akkor biztosítható, ha a kérelmező bizonyította az illetékes igazgatási hatóságnak, hogy az adott példányokat a vadon élő állat- és növényfajok megőrzésére vonatkozó jogszabályok előírásainak megfelelően szerezték meg.”;
18.
A 62. cikk a következő 4. és 5. ponttal egészül ki:
„4.
az A. mellékletben meghatározott, D eredetkódú Crocodilya fajok nem élő példányai esetében, feltéve, hogy azokat e rendelettel összhangban megjelölték vagy egyéb módon azonosították;
5.
a D eredetkódú Acipenser brevirostrum és hibridjei kaviárja esetében, feltéve, hogy azt e rendelettel összhangban megjelölt tárolóedényben tárolják.”;
19.
A 63. cikk a következő (3) bekezdéssel egészül ki:
„(3) Az előzetesen kiadott bizonylat csak akkor érvényes, ha teljesen ki van töltve, és a kérelmező a bizonylat egy példányát megküldi a kibocsátó igazgatási hatóságnak.”;
20.
A 65. cikk (4) bekezdése a következő mondattal egészül ki:
„Ez nem vonatkozik az e rendelet X. mellékletében felsorolt fajokhoz tartozó példányokra, kivéve, ha a jelölést a X. melléklet valamely megjegyzése előírja.”;
21.
A 66. cikk (4) bekezdésének harmadik albekezdése helyébe a következő szöveg lép:
„Az e bekezdés hatálya alá tartozó élő példányokra vonatkozóan nem adhatók ki egyedspecifikus bizonylatok, vándorkiállítás-bizonyítványok és személyitulajdon-bizonyítványok.”;
22.
A 72. cikk (3) bekezdésének helyébe a következő szöveg lép:
„(3) A tagállamok a(z) 792/2012/EU végrehajtási rendelet hatálybalépését követően egy évig továbbra is folytathatják import- és exportengedélyeknek, re-export bizonyítványoknak, vándorkiállítás-bizonyítványoknak és személyitulajdon-bizonyítványoknak a 865/2006/EK rendelet I., III. és IV. mellékletében, importbejelentéseknek a szóban forgó rendelet II. mellékletében, valamint európai uniós bizonylatoknak a szóban forgó rendelet V. mellékletében meghatározott formátumokban történő kiadását.”;
23.
A VIII. melléklet helyébe e rendelet mellékletének szövege lép.
24.
A IX. melléklet 2. pontja a következőképpen módosul:
a)
az R kódra vonatkozó sor helyébe a következő szöveg lép:
„R Ellenőrzött környezetben felnevelt, a vadonból tojásként vagy fiatal korban begyűjtött állatpéldányok, amelyek ott csak igen kis valószínűséggel érték volna meg a felnőtt kort”;
b)
A D kódra vonatkozó sor helyébe a következő szöveg lép:
„D A 865/2006/EK rendelet XIII. fejezetével összhangban, a CITES-titkárság nyilvántartása szerinti tevékenységekkel összefüggő kereskedelmi célból fogságban tenyésztett, A. mellékletben szereplő állatok, valamint a Conf. 12.10 (Rev. CoP15) határozattal összhangban kereskedelmi célból mesterségesen szaporított, A. mellékletben szereplő növények példányai, valamint ezek részei és származékai”;
c)
A C kódra vonatkozó sor helyébe a következő szöveg lép:
„C A 865/2006/EK rendelet XIII. fejezetével összhangban, fogságban tenyésztett állatok példányai, valamint ezek részei és származékai”.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet 2012. szeptember 27-től alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. augusztus 23-án.

Labels: 3
20